paragraph_text: Na provincijskom kapitulu 1990. godine određen je za upravitelja Župe sv. Josipa Radnika u Borovu naselju (Vukovar 2) gdje ga je zatekao Domovinski rat. Za vrijeme srpske agresije na Vukovar fra Ante se duhovno i pastoralno brinuo o civilima, ranjenicima i hrvatskim braniteljima, kojima je bio velika utjeha i pomoć u teškim danima rata. U studenom 1991., s ostalom braćom franjevcima iz samostana u Vukovaru, zarobljen je i odveden u logor u Srijemsku Mitrovicu. Nakon tri tjedna zatočeništva razmijenjen je 10. prosinca 1991. na zagrebačkoj zračnoj luci Pleso. Nakon oslobađanja iz zatočeništva godinu dana je pastoralno djelovao u Virovitici (1991.–1992.) kao vjeroučitelj u srednjim školama, a potom je premješten u župu Uzvišenja Svetog Križa (Zagreb – Siget) da s fra Branimirom Kosecom, vukovarskim gvardijanom pastoralno, duhovno i karitativno brine o vukovarskim prognanicima do povratka u Vukovar.